Nov 29,2018
ఫిక్స్‌డ్‌ డిపాజిట్లపై వడ్డీ రేట్ల పెంపు: ఎస్‌బీఐ
ముంబయి: దేశంలోనే అతిపెద్ద ప్రభుత్వ రంగ బ్యాంకింగ్‌ సంస్థ భారతీయ స్టేట్‌ బ్యాంక్‌ (ఎస్‌బీఐ) ఫిక్స్‌డ్‌ డిపాజిట్లపై (ఎఫ్‌డీ) వడ్డీ రేట్లను పెంచింది. ఎంపిక చేసిన ఎఫ్‌డీలపై వడ్డీని 10 బేసిస్‌ పాయింట్లు (0.10 శాతం) వరకు సవరించి.80 శాతానికి చేర్చినట్టుగా బ్యాంక్‌ బుధవారం ఒక ప్రకటనలో తెలిపింది. పెంచిన ఈ వడ్డీ రేట్లు తక్షణమే అమల్లోకి వచ్చాయని బ్యాంక్‌ పేర్కొంది. కోటి రూపాయల లోపు ఫిక్స్‌డ్‌ డిపాజిట్లకు మాత్రమే ఈ సవరించిన వడ్డీ రేట్లు వర్తిస్తాయని బ్యాంక్‌ పేర్కొంది. వివిధ ఎఫ్‌డీల స్థాయిని బట్టి వడ్డీ పెంపు 0.05-0.10 శాతం మధ్య ఉంటుందని బ్యాంక్‌ వెల్లడించింది. ఏడాది నుంచి రెండేళ్ల లోపు కాలపరిమితి ఎఫ్‌డీలపై వడ్డీ రేటును 6.70 శాతం నుంచి 6.80 శాతానికి సవరించామని.. అంతే కాలపరిమితి కలిగిన సీనియర్‌ సిటిజన్స్‌ ఎఫ్‌డీల వడ్డీ రేటును 7.20 శాతం నుంచి 7.30 శాతానికి పెంచినట్టుగా ఎస్‌బీఐ తెలిపింది. రెండేళ్ల నుంచి మూడేళ్ల కాలపరిమితి కలిగిన డిపాజిట్లపై వడ్డీ రేటును 6.75 శాతం నుంచి 6.80 శాతానికి చేర్చింది. ఇదే కాలపరిమితి కలిగిన సీనియర్‌ సిటిజన్స్‌ ఎఫ్‌డీల వడ్డీ రేటును 7.25 శాతం నుంచి 7.30 శాతానికి బ్యాంక్‌ పెంచింది. మూడేళ్ల నుంచి ఐదేళ్ల కాలపరిమితి కలిగిన డిపాజిట్లపై వడ్డీ రేటును యథాతథంగా 6.80% కొనసాగించనన్నట్టుగా బ్యాంక్‌ తెలిపింది.
మీ స్నేహితులకు రికమెండ్ చెయ్యండి